*Projekts*

LATVIJAS REPUBLIKAS MINISTRU KABINETS

20\_\_. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Kārtība, kādā no valsts budžeta līdzekļiem sedz sprieduma izpildes izdevumus izpildu lietā par cietušajam nodarītā kaitējuma kompensācijas piedziņu un noziedzīgi iegūtas mantas konfiskāciju**

Izdoti saskaņā ar

Civilprocesa likuma 567. panta 4.1 daļu un

Noziedzīgi iegūtas mantas konfiskācijas

izpildes likuma 43. panta piekto daļu

**1. Vispārīgais jautājums**

1. Noteikumi nosaka kārtību, kādā zvērinātam tiesu izpildītājam no valsts budžeta līdzekļiem sedz izpildu darbību veikšanai nepieciešamos izdevumus un izmaksā amata atlīdzību takses apmērā gadījumā, kad:

1.1. saistībā ar apmierinātu kaitējuma kompensācijas pieteikumu krimināllietā Civilprocesa likumā spriedumu izpildei noteiktā kārtībā piedzenot kaitējuma kompensāciju par labu cietušajam – fiziskajai personai, piedziņa no parādnieka nav iespējama vai no parādnieka piedzītās summas nepietiek, lai segtu sprieduma izpildes izdevumus pilnā apmērā;

1.2. pēc cietušajam nodarītā kaitējuma kompensācijas segšanas Noziedzīgi iegūtas mantas konfiskācijas izpildes likumā noteiktā kārtībā no konfiscētās mantas realizācijas rezultātā iegūtajiem līdzekļiem nepietiek līdzekļu zvērināta tiesu izpildītāja amata atlīdzības un izpildu darbību veikšanai nepieciešamo izdevumu segšanai pilnā apmērā.

**2. Sprieduma izpildes izdevumu segšanas kārtība**

2. Izpildu darbību veikšanai nepieciešamos izdevumus un amata atlīdzību takses apmērā izpildu lietas ietvaros nesegtajā daļā zvērinātam tiesu izpildītājam sedz Tieslietu ministrija no tai šim mērķim budžetā paredzētā finansējuma, pamatojoties uz zvērināta tiesu izpildītāja Tieslietu ministrijā iesniegtu rēķinu (pielikums).

3. Rēķinu zvērināts tiesu izpildītājs iesniedz Tieslietu ministrijā rakstiski vai elektroniski, to parakstot ar drošu elektronisko parakstu.

4. Rēķinu iesniedz:

4.1. šo noteikumu 1.1. apakšpunktā minētajā gadījumā pēc tam, kad izpildu lietvedība izbeigta vai pēc tam, kad izpildu dokuments izsniegts atpakaļ cietušajam sakarā ar to, ka parādniekam nav mantas un ienākumu, uz kuriem var vērst piedziņu un izpildu lietā nav bijis iespējams sprieduma izpildes izdevumus pilnībā vai kādā daļā ieturēt no parādnieka;

4.2. šo noteikumu 1.2. apakšpunktā minētajā gadījumā pēc tam, kad izpildu lietā konfiscētie finanšu līdzekļi un naudas līdzekļi, kas iegūti konfiscētās mantas realizācijas rezultātā, Noziedzīgi iegūtas mantas konfiskācijas izpildes likumā noteiktā kārtībā izmaksāti cietušajam nodarītā kaitējuma kompensācijas segšanai un atbilstoši iegūto līdzekļu atlikuma apmēram segti nolēmuma izpildes izdevumi, kas radušies izpildu lietās par noziedzīgi iegūtas mantas konfiskāciju, cietušajam nodarītā kaitējuma kompensācijas piedziņu un nekustamā īpašuma nodokļa parādu piedziņu.

5. Rēķinā atsevišķi norāda izmaksājamo amata atlīdzību par izpildu lietā veiktajām amata darbībām un atsevišķi – izpildu lietā radušos izpildu darbību veikšanai nepieciešamos izdevumus.

6. Tieslietu ministrija pārbauda rēķinā iekļautās informācijas pamatotību un tā atbilstību zvērinātu tiesu izpildītāju darbību regulējošo normatīvo aktu prasībām, kā arī šiem noteikumiem. Lai pārbaudītu rēķinā norādīto izdevumu pamatotību, Tieslietu ministrijai nepieciešamības gadījumā ir tiesības ieskatīties Izpildu lietu reģistra datos, kā arī pieprasīt zvērinātam tiesu izpildītājam papildu informāciju, kas pamato rēķinā norādītos izpildu darbību veikšanai nepieciešamos izdevumus un izpildu lietā veiktās amata darbības.

7. Ja rēķins atbilst zvērinātu tiesu izpildītāju darbību regulējošo normatīvo aktu prasībām un šiem noteikumiem, Tieslietu ministrija rēķinā norādīto summu mēneša laikā no rēķina saņemšanas dienas iemaksā zvērināta tiesu izpildītāja norādītajā saimnieciskās darbības kontā.

8. Ja rēķins neatbilst zvērinātu tiesu izpildītāju darbību regulējošo normatīvo aktu prasībām vai šiem noteikumiem, kā arī, ja zvērināts tiesu izpildītājs divu nedēļu laikā pēc Tieslietu ministrijas pieprasījuma nosūtīšanas nesniedz šo noteikumu 6. punktā minēto informāciju, Tieslietu ministrija rakstiski informē zvērinātu tiesu izpildītāju par samaksas atteikumu, norādot atteikuma iemeslu, un nosūta atpakaļ iesniegto rēķinu un tam pielikumā pievienotos dokumentus, ja tādi iesniegti.

**3. Noslēguma jautājumi**

9. Šo noteikumu 1.1. apakšpunktā noteiktajos gadījumos noteikumi piemērojami izpildu lietās, kurās izpildu lietvedība uzsākta pēc 2019. gada 1. janvāra.

10. Līdz brīdim, kad Tieslietu ministrijas pamatbudžetā nodrošināts finansējums izpildu darbību veikšanai nepieciešamo izdevumu un zvērināta tiesu izpildītāja amata atlīdzības takses apmērā segšanai šo noteikumu 1. punktā noteiktajos gadījumos, Tieslietu ministrija rēķinā norādīto summu zvērināta tiesu izpildītāja saimnieciskās darbības kontā iemaksā pēc nepieciešamo finanšu līdzekļu saņemšanas.

11. Noteikumi stājas spēkā 2019. gada 1. janvārī.

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs